S-306/2015

Mál þetta, sem þingfest var og dómtekið í dag, er höfðað með ákæru útgefinni af lögreglustjóranum á Suðurlandi þann 1. september sl., sem barst dóminum 4. september sl., á hendur A-x-x C-x-x, til heimilis að Tjarnarbraut 29, Hafnarfirði

„fyrir umferðarlagabrot

með því að hafa, skömmu fyrir miðnætti mánudaginn 1. júni [sic.] 2015 ekið bifreiðinni OL-052 sviptur ökurétti, undir áhrifum áfengis (vínandamagn í blóði 1,48‰) og með 145 km hraða á klukkustund, vestur Suðurlandsveg skammt austan Smiðjulautar á Hellisheiði, þar sem leyfður hámarkshraði var 90 km á klukkustund.

Teljast brot ákærða varða við 1. mgr. 48. gr., 2. mgr. 37. gr. og 1. mgr., sbr. 3. mgr. 45. gr. umferðarlaga nr. 50, 1987, sbr. 1. mgr. 100. gr. nefndra umferðarlaga.

Þess er krafist að ákærði verði dæmdur til refsingar, til að sæta sviptingu ökuréttar samkvæmt 101. og 102. gr. umferðarlaga nr. 50, 1987 með áorðnum breytingum og til greiðslu alls sakarkostnaðar.“

Ákærði mætti ekki við þingfestingu málsins þrátt fyrir lögmæta birtingu ákæru þann 18. september sl., ásamt fyrirkalli þar sem þess var getið að málið kynni að verða dæmt að ákærða fjarstöddum. Málið var því tekið til dóms samkvæmt 161. gr. laga nr. 88/2008 um meðferð sakamála.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar.

Samkvæmt framlögðu sakavottorði hefur ákærði fimm sinnum áður sætt refsingu. Hann var dæmdur til greiðslu sektar fyrir ölvunarakstur í Héraðsdómi Reykjavíkur þann 29. nóvember 2004. Þann 22. janúar 2009var ákærða aftur dæmd sekt fyrir ölvunarakstur í Héraðsdómi Reykjaness. Þann 5. september 2011 hlaut ákærði 30 daga óskilorðsbundna fangelsisrefsingu fyrir að aka sviptur ökurétti og ölvunarakstur. Þann 21. maí 2012 var gekkst ákærðu undir sátt við Lögreglustjórann á höfuðborgarsvæðinu vegna aksturs sviptum ökurétti. Seinast var ákærða gerð refsing með dómi Héraðsdóms Reykjaness fyrir líkamsárásir og eignaspjöll.

Ákærði er nú fundinn sekur um akstur undir áhrifum áfengis og er það brot nú ítrekað í öðru sinni og akstur sviptur ökurétti og er það brot hans nú einnig ítrekað öðru sinni.

Refsing ákærða er hæfilega ákveðin fangelsi í 60 daga. Með vísan til dómvenju þykja ekki efni til að skilorðsbinda refsinguna. Með vísan til 4. mgr. 77. gr. almennra hegningarlaga nr. 19/1940. skal ákærði jafnframt greiða 130.000 krónur í sekt til ríkissjóðs, innan fjögurra vikna frá birtingu dóms þessa, en sæta ella fangelsi í 10 daga.

Með vísan til 101. og 102. gr., þó einkum 3. mgr. 101. gr. umferðarlaga nr. 50/1987, með síðari breytingum, er áréttuð ævilöng svipting ökuréttar ákærða.

Með vísan til 218. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samkvæmt yfirliti lögreglu samtals 30.988 kr.

K-kk-nf Ó-kk-nf U-kk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærði, A-x-x C-x-x, sæti fangelsi í 60 daga.

Ákærði greiði jafnframt 130.000 í sekt til ríkissjóðs innan fjögurra vikna frá birtingu dóms þessa en sæti ella fangelsi í 10 daga.

Áréttuð er ævilöng svipting ökuréttinda.

Ákærði greiði allan sakarkostnað, samtals 30.988 krónur.

K-kk-nf Ó-kk-nf U-kk-nf.